Diari Oficial de la Generalitat Valenciana


Sumari del DOGV 583, del 11-05-1987 (1987/808746)

ACORD de 13 d'abril de 1987, del Consell de la Generalitat Valenciana, pel qual s'aprova el Conveni Marc entre la Generalitat Valenciana i les Entitats financeres operants en la Comunitat Valenciana.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   583

Data del DOGV
:   11-05-1987

Secció del DOGV
:   ALTRES DISPOSICIONS

Número del document
:   1987/808746


Data del document
:   13-04-1987

Organisme emissor
:   Presidència de la Generalitat

Tipus de document
:   Acord

Anàlisi jurídica

Acord de 13 d'abril de 1987, del Consell de la Generalitat Valenciana, pel qual s'aprova el Conveni Marc entre la Generalitat Valenciana i les Entitats financeres operants en la Comunitat Valenciana.  
El Consell de la Generalitat Valenciana, en sessió celebrada el dia 13 d'abril de 1987, i a proposta del Conseller d'Economia i Hisenda, adoptà l'Acord següent:   
«L'experiència obtinguda pel Govern Valencià a través dels Convenis subscrits per les distintes Conselleries amb diverses Entitats financeres aconsella establir un Conveni Marc de caràcter general que regule i coordine la totalitat de les relacions de col·laboració de tipus financer que la Generalitat Valenciana manté amb les esmentades Entitats.   
En la línia esmentada, aquest Conveni Marc intenta d'aconseguir diversos objectius simultàniament. En primer lloc, assegurar un cert volum de recursos que complemente el finançament de la mateixa Generalitat, tant pel que fa al finançament a llarg termini a través de Deute Públic, com al cobriment de les seues necessitats transitòries de tresoreria.   
En segon lloc, hom pretén d'aconseguir un muntant addicional de recursos que satisfaça les necessitats financeres de les Corporacions Locals, incloses les empreses municipalitzades i altres organismes públics de caràcter local, de forma que es complemente convenientment el finançament facilitat pel Crèdit Oficial i els permeta, no sols finançar-ne a llarg termini les inversions i cobrir-ne les necessitats transitòries de tresoreria, sinó a més reconvertir-ne l'estructura d'endeutament, permetent-los d'amortitzar aquells passius a mitjà i llarg termini les condicions dels quals resulten més desfavorables, substituint-los per les noves operacions creditícies incloses en aquest Conveni, per a les quals es fixen sostres màxims en el tipus d'interés i uns terminis més adequats.   
En tercer lloc, i aquesta seria la finalitat més rellevant, satisfer les necessitats financeres de les petites i mitjanes empreses, qualsevol que en siga la forma jurídica i sector d'activitat, junt amb el suport creditici als empresaris individuals. Aquesta línia de finançament es dirigeix així mateix a la reestructuració dels passius d'aquestes empreses, amb el fi de contribuir-ne a una millor distribució de les carregues financeres, a més de comprendre les operacions típiques d'inversió i capital circulant, inclòs el necessari per a enfrontar l'estacionalitat de la producció. En el cas específic del sector agrícola, s'inclouen a més els préstecs de campanya i les operacions de cobriment de danys sobrevinguts per causes climatològiques.   
Per a la instrumentació d'aquesta última línia, aquest Conveni estableix uns valors adequats de caràcter màxim per als tipus d'interés i per als terminis d'aquests préstecs, abaratant així, de manera substancial el cost de finançament suportat per les PYMES i els empresaris individuals.   
Per tot això, s'acorda:   
Aprovar un Conveni Marc amb les Entitats financeres operants a la Comunitat Valenciana, el text del qual s'insereix tot seguit, i autoritzar-ne per a la signatura el Conseller d'Economia i Hisenda.   
Els Convenis sectorials de col·laboració financera signats per les distintes Conselleries i Centres Directius de la Generalitat hauran d'adaptar-se en tot cas a les condicions estipulades en l'esmentat Conveni Mart. Aquells que actualment es troben en vigor disposaran d'un termini d'un mes per a adaptar-s'hi.   
Així mateix, les subvencions als tipus d'interés o al principal dels préstecs que es recullen en els Convenis actualment en vigor, així com les que, si s'escau, puguen establir-se per a la resta d'operacions, no podran superar els cinc punts d'interés o el quinze per cent del principal, respectivament.   
CONVENI MARC  
GENERALITAT VALENCIANA - ENTITATS FINANCERES PER A 1987  
Clàusula primera. Objecte  
L'objecte d'aquest Conveni és establir i definir els termes generals de col·laboració de les Entitats financeres signants amb el Govern Valencià per al finançament de la Generalitat, les Corporacions Locals valencianes i les petites i mitjanes empreses i empresaris individuals, qualsevol que en siga la forma jurídica i sector de l'activitat, les activitats de les quals tinguen lloc a la Comunitat Valenciana.   
Clàusula segona. Ambit territorial i termini de vigència  
L'àmbit territorial d'aquest Conveni serà el de la Comunitat Valenciana i el seu període de vigència fins al 31 de desembre de 1987, excepte per als Convenis sectorials que es troben en vigor, el termini dels quals serà el que hi tenen fixat. En l'esmentada data les condicions estipulades en aquest Conveni Marc hauran de ser adaptades a les prescripcions del Programa Econòmic Valencià per al període 1988-1991.   
Clàusula tercera. Compromís de les Entitats financeres  
Les Entitats financeres signants es comprometen a destinar l'import global resultant de l'addició de les quantitats compromeses per cadascuna d'elles en el moment de la signatura d'aquest Conveni, a les línies de finançament que s'hi estableixen.   
Les línies establertes tindran la denominació següent:   
«Generalitat Valenciana»  
«Corporacions Locals»  
«Empreses Valencianes»  
La determinació de les quantitats a subscriure per cadascuna de les Entitats financeres signants, així com la seua assignació a cadascuna de les línies establertes, es produirà en el moment de la signatura d'aquest Conveni, al qual haurà d'adjuntar-se relació detallada d'aquestes quantitats, que constituirà l'annex I, el model del qual s'hi adjunta.   
Clàusula quarta. Ampliacions i límits  
En el supòsit que la demanda de préstecs supere la quantitat inicialment compromesa per cada Entitat financera signant, podrà ampliar-se el volum de recursos acordat inicialment mitjançant simple carta de conformitat tramesa per la Conselleria d?Economia i Hisenda a l'Entitat o Entitats financeres que així ho sol·liciten.   
Clàusula cinquena. Línia de finançament a la Generalitat Valenciana Les Entitats financeres signants es comprometen a assegurar la col·locació entre el públic, o a computar dins del seu coeficient d'inversió obligatòria en el cas que escaiga, les emissions de Deute Públic que realitze la Generalitat Valenciana durant 1987, l'import de les quals no superarà els 8.575 milions de pessetes. La distribució entre la part computable a subscriure per les Entitats i la dirigida al públic serà determinada per la Conselleria d'Economia i Hisenda d'acord amb la legislació vigent.   
El tipus d'interés corresponent a emissions computables en el coeficient d'inversió obligatòria serà el mínim dins la banda que determine el Ministeri d'Economia i Hisenda segons el que estableix el Reial Decret 321/1987, de 27 de febrer. El tipus d'interés de les emissions dirigides al públic es determinarà d'acord amb les condicions de mercat.   
Les comissions per assegurament i col·locació no podran superar conjuntament el 2% brut de l'import nominal de l'emissió.   
Així mateix, i quan així s'estimarà adient amb els interessos de la Generalitat, segons criteri de la Conselleria d'Economia i Hisenda, la quantitat esmentada podrà instrumentar-se mitjançant qualsevol altre tipus d'operació de crèdit, en les condicions que de comú acord s'establesquen.   
Les Entitats signants es comprometen, a més, a posar a disposició de la Generalitat, en cas necessari, 7.500 milions de pessetes destinades al cobriment de necessitats transitòries de tresoreria, per un termini no superior a un any i a requeriment d'aquesta. Les condicions d'aquestes operacions seran determinades en cada cas d'acord mutu, tenint sempre com a refència el MIBOR més un marge màxim del 0,25% per a la fixació del tipus d'interés, i no s'hi aplicarà comissió d'obertura ni comissions per no disposició quan es tractarà d'una polsina de crèdit.   
La participació de cada Entitat signant en aquesta línia, en les dues modalitats, s'establirà en l'annex I.   
Clàusula sisena. Línia de finançament a Corporacions Locals i Empreses Municipalitzades   
Les Entitats financeres signants destinaran una línia de crèdit específica per a finançar despeses d'inversió, adequació de passius i atenció a les necessitats de tresoreria de les Corporacions Locals valencianes, Empreses Municipalitzades, Consorcis i Organismes de característiques semblants, sempre que el seu nivell d'endeutament siga inferior al límit establert per la legislació vigent.   
Els terminis d'aquestes operacions creditícies seran els següents:   
a) Operacions per a despeses d'inversió: fins a set anys, amb dos de manca com a màxim.   
b) Operacions d'adequació de passius: fins a cinc anys.   
c) Operacions de tresoreria: fins al tancament del pressupost ordinari corresponent.   
Els tipus d'interés màxims aplicables a cadascuna d'elles no podran excedir dels límits següents:   
a) Operacions per a despeses d'inversió, i  
b) Operacions d'adequació de passius, tret dels derivats d'operacions de tresoreria: 13% fix fins al 31 de desembre de 1988, que serà variable per als successius exercicis anuals complets, amb l'aplicació a l'anterior tipus d'idèntica variació que la produïda en el període de 30 de setembre a 30 de setembre últim, en la mitjana simple dels tipus preferencials a un any de les Caixes d'Estalvis signants.   
c) Operacions de tresoreria: MIBOR més un marge màxim del 0,50%, sense aplicar-hi comissions. Quan aquest tipus d'interés superarà al de les operacions a) i b), s'aplicarà aquest últim.   
Per a la tramitació d'aquestes operacions, les Corporacions Locals que vulguen acollir-se a aquesta línia de finançament podran presentar les sol·licituds davant qualsevol Entitat financera signant, i hauran d'emplenar simultàniament el document que consta com annex II d'aquest Conveni Marc, trametent-lo a la Conselleria d'Economia i Hisenda.   
L'Entitat financera prestadora haurà d'acceptar o denegar les peticions de crèdit rebudes dins d'un termini màxim de 30 dies a partir de l'endemà de la recepció de la sol·licitud, i haurà de notificar la seua decisió, raonada en cas de ser denegada, a la Conselleria d'Economia i Hisenda, segons el model que s'estableix en l'annex III.  
La participació de cada Entitat signant en aquesta línia s'establirà, així mateix, en l'annex I.   
Clàusula setena. Línia de finançament a empreses, empresaris individuals i agricultors   
Les Entitats financeres signants es comprometen a establir una línia de crèdit específica per al finançament de la petita i mitjana empresa valenciana i per als empresaris individuals, qualsevol que en siga la forma jurídica i sector de l'activitat.   
A l'efecte d'aquest Conveni Marc es considera petita i mitjana empresa aquella que reunesca els requisits següents:   
- Que la plantilla fixa siga inferior a 250 empleats.   
- Que els seus recursos propis no superen la quantitat de 1.000 milions de pessetes.   
- No estar participades en més d'un vint-i-cinc per cent del seu capital, ni participar amb més del vint-i-cinc per cent en el capital d'altres empreses, excepte aquells casos en què les dades consolidades no superen els dos requisits anteriors.   
Els crèdits acollits a aquesta línia de finançament tindran per objecte el finançament de noves inversions, incloses les despeses de reestructuració i millora de les instal·lacions, capital circulant, la reestructuració financera de les PYMES, préstecs de campanya i cobriment de danys produïts en l'agricultura per causes naturals.   
Els terminis d'aquestes operacions credíticies seran els següents:   
a) Finançament de noves inversions: fins a deu anys, amb tres de manca com a màxim.   
b) Finançament de capital circulant: fins a 2 anys.   
c) Reestructuració financera PYMES: fins a 5 anys.   
d) Préstecs de campanya: fins a 11 mesos.   
e) Cobriment de danys en l'agricultura: fins a 3 anys, amb un de manca com a màxim.   
Els tipus d'interés màxims aplicables a cadascuna d'elles no podrà excedir dels límits següents:   
a) Finançament de noves inversions: la mitjana simple dels tipus preferencials a tres anys de les Caixes d'Estalvis signants en el moment de l'entrada en vigor d'aquest Conveni Mart.   
b) Finançament de capital circulant: la mitjana simple dels tipus preferencials a un any de les Caixes d'Estalvis signants en el moment de l'entrada en vigor d'aquest Conveni Mart.   
c) Reestructuració financera PYMES: la mitjana simple dels tipus preferencials a tres anys de les Caixes d'Estalvis signants en el moment de l'entrada en vigor d'aquest Conveni Marc.   
d) Préstecs de campanya: 11% anual.   
e) Cobriment de danys en l'agricultura: 11% anual.   
No obstant això, els tres primers tipus ressenyats podran ser variables per períodes anuals, i s'ajustaran als vigents en el moment de la revisió.   
Les garanties exigibles per aquestes operacions seran les admeses en dret, a judici de l'Entitat financera prestadora.   
El desenvolupament d'aquesta línia de finançament es durà a terme mitjançant els respectius Convenis sectorials, i correspondrà a les distintes Conselleries la seua gestió i la tramitació de les operacions.   
El finançament canalitzat a través dels Convenis sectorials ho serà a càrrec del volum global establert per a aquesta línia en aquest Conveni Marc, per la qual cosa les Conselleries i Centres Directius de la Generalitat hauran de trametre trimestralment a la Conselleria d'Economia i Hisenda informació relativa als volums de finançament atorgats a través de cada Conveni sectorial.   
Per a la resta d'operacions no incloses en cap Conveni sectorial els potencials beneficiaris podran presentar les sol·licituds davant qualsevol Entitat financera signant, i hauran d'omplir simultàniament el document que consta com a annex IV d'aquest Conveni Marc, trametent-lo a la Conselleria d'Economia i Hisenda. En aquests casos, l'Entitat financera prestadora haurà d'acceptar o denegar les peticions de crèdit rebudes dins un termini màxim de 30 dies a partir de l'endemà de la recepció de la sol·licitud, i haurà de notificar la seua decisió, raonada en cas de ser denegada, a la Conselleria d'Economia i Hisenda, segons el model que estableix l'annex V.   
Els préstecs inclosos en aquesta línia atorgats per les Seccions de Crèdit de les Cooperatives Valencianes es beneficiaran de la condició de computabilitat en el tram de préstecs de regulació especial del coeficient d'inversió obligatòria, establert per la Llei 8/1985, de 31 de maig, de regulació de l'actuació financera de les Cooperatives amb Secció de Crèdit a la Comunitat Valenciana, i regulat pel Decret del Consell 151/1986, de 9 de desembre i l'Ordre de 16 de gener de 1987, de la Conselleria d'Economia i Hisenda.   
La participació de cada Entitat signant en aquesta línia s'establirà en l'annex I.   
Clàusula vuitena. Seguiment del Conveni  
Les facultats de supervisió, seguiment i coordinació atorgades a la Conselleria d'Economia i Hisenda en aquest Conveni queden delegades en la Direcció General de Política Financera, que podrà demanar de les Entitats financeres signants i dels beneficiaris dels crèdits totes les dades i els antecedents que siguen d'interés per al compliment d'aquestes funcions.   
Els annexos II, III, IV i V, en forma d'impresos, es trobaran en poder de les Entitats financeres signants, les quals es comprometen a assegurar-ne l'acompliment en tots els casos, amb l'objecte de facilitar el seguiment d'aquest Conveni Mart.   
Clàusula novena. Incidències  
La utilització per part del beneficiari dels crèdits acollits a aquest Conveni amb fins distints als que s'hi inclouen suposarà de forma retroactiva la rescissió del contracte de préstec o crèdit i, si s'escau, l?anul·lació de les subvencions concedides.   
No obstant això, l'Entitat prestadora podrà convertir els crèdits a què fa referència l'apartat anterior en operacions ordinàries, en les condicions habituals d'aquestes i exigir al beneficiari en el cas d'operacions subvencionades la devolució de l'import de la subvenció.   
Serà causa suficient per a la denúncia d'aquest Conveni Marc l'incompliment per una de les parts de qualssevol de les seues clàusules.   
Així mateix, quan les condicions de mercat o la normativa legal vigent variaran substancialment, incidint totalment o parcial sobre aquest Conveni Marc, les parts signants podran acordar-ne la modificació parcial, que no serà causa suficient per a la denúncia total d'aquest.   
Clàusula desena Publicitat  
La Generalitat Valenciana i les Entitats financeres signants d'aquest Conveni es comprometen a dur a terme la seua difusió, de manera que es garantesca el coneixement d'aquestes línies de finançament per part dels potencials beneficiaris en l'àmbit de la Comunitat Valenciana.   
Clàusula onzena Naturalesa i jurisdicció  
Aquest Conveni té caràcter administratiu i correspon a la Conselleria d'Economia i Hisenda la resolució de tots els dubtes que se susciten en la interpretació del seu contingut. Les possibles qüestions litigioses que se'n deriven seran resoltes pels Òrgans competents de la jurisdicció contenciosa administrativa.   
I en prova de conformitat, signen aquest document a València, el dia ????? d ????? de 1987, en únic exemplar, que queda dipositat en la Conselleria d'Economia i Hisenda, i s'expedeix una còpia confrontada per la mateixa Conselleria a cadascuna de les Entitats signants.».  
València, 13 d'abril de 1987.   
El President de la Generalitat  
JOAN LERMA I BLASCO  
Veure annex